DTAC มีแนวโน้มหั่นประมาณการปีนี้ลงตามผลงานไตรมาส 2/58 น่าผิดหวัง
DTAC โบรกฯส่องกำไรไตรมาส 2/58 ออกมาค่อนข้างน่าผิดหวัง กำไรในรอบครึ่งแรก 58 เป็นสัดส่วนเพียง 36% เทียบกับประมาณการกำไรปีนี้ที่ 10,096 ล้านบาท คาดว่าจะมีการปรับประมาณการลดลงตามมา นอกจากปัจจัยลบที่บริษัทชี้แจงข้างต้น ยังมีสิ่งที่ต้องเผชิญคือ ค่าใช้จ่ายในการประมูล 4G ที่สูงคงคำแนะนำถือไว้ก่อน ราคาพื้นฐานที่ 88 บาท
22 ก.ค. 2558

บล.ดีบีเอสฯ ระบุในบทวิเคราะห์วันนี้ (22 ก.ค.) ว่า บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ประกาศกำไร ไตรมาส 2/58 เป็นเพียง 1,375 ล้านบาท ลดลง 53% เทียบช่วงเดียวกันของปีก่อนและต่ำลง 40% เทียบไตรมาสก่อนหน้าส่งผลครึ่งปีแรกมีกำไรสุทธิเพียง 3,667 ล้านบาท ลดลง 41% เทียบช่วงเดียวกันของปีก่อน
อีกทั้งประกาศจ่ายปันผลระหว่างกาล 0.80 บาท ขึ้น XD 31 ก.ค.58 พร้อมปรับเป้ายอดขายปีนี้ ลงต่ำกว่าปี 57 สาเหตุที่กำไร ไตรมาส 2/58 ลดลงมาก เพราะอัตรากำไร EBITDA ที่ลดลง (รายได้บริการลด อัตรากำไรจำหน่ายโทรศัพท์ติดลบ และค่าใช้จ่ายเพิ่ม) ค่าเสื่อมราคาและค่าตัดจำหน่ายที่สูงขึ้น จากการลงทุนในโครงข่ายมากขึ้นและมีขาดทุนอัตราแลกเปลี่ยน ขณะที่ค่าใช้จ่ายภาษีเงินได้ลดลง
แนวโน้มครึ่งปีหลังปี 58 ยังมีความท้าทายจากสภาพเศรษฐกิจที่อ่อนตัวและการแข่งขันในอุตสาหกรรมที่มีอยู่ จึงปรับประมาณการรายได้ปี 58 ใหม่ ไม่รวม IC เป็นต่ำกว่าปี 57 เล็กน้อย EBITDA ลดลงมาที่ 31-33% แต่ยังคงประมาณการเงินลงทุนไว้ที่ 18-20 พันล้านบาท เพื่อคงเป้าหมายการเป็นผู้นำบริการอินเทอร์เน็ตในไทย
ความเห็นและผลกระทบ: ทีมกลยุทธ์เห็นว่ากำไรไตรมาส 2/58 ออกมาค่อนข้างน่าผิดหวัง กำไรในรอบครึ่งแรก 58 เป็นสัดส่วนเพียง 36% เทียบกับประมาณการกำไรปีนี้ที่ 10,096 ล้านบาท คาดว่าจะมีการปรับประมาณการลดลงตามมา นอกจากปัจจัยลบที่บริษัทชี้แจงข้างต้น ยังมีสิ่งที่ต้องเผชิญคือ ค่าใช้จ่ายในการประมูล 4G ที่สูง
ส่วนการที่บริษัทจะมาเน้นเด่นด้านอินเทอร์เน็ต ก็จะเผชิญกับคู่แข่งที่แข็งแกร่ง และทำตลาดในเชิงรุกคือ TRUE อีกทั้ง DTAC อ่อนด้อยกว่าคู่แข่งคือ ไม่มี fix line broadband คงคำแนะนำถือไว้ก่อน ราคาพื้นฐานที่ 88 บาท ซึ่งประเมินด้วยวิธี DCF (wacc 9%, terminal growth 2%) การที่ผลการดำเนินงานบริษัทต่ำกว่าคาด ก็พลอยทำให้เงินปันผลออกมาน้อย ครึ่งแรกปีนี้เป็น 1.69 บาท คิดเป็นอัตราผลตอบแทนปันผลเพียง 2.04%